[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2008.5.23

COM(2008) 314 végleges

2008/0097 (CNS)

Javaslat:

A TANÁCS RENDELETE

az ökológiai termelésről és az ökológiai termékek címkézéséről szóló 834/2007/EK rendelet módosításáról

(előterjesztő: a Bizottság)

INDOKOLÁS

1. A JAVASLAT HÁTTERE

Az ökológiai termelésről és az ökológiai termékek címkézéséről szóló 834/2007/EK tanácsi rendelet 2009. január 1-jétől alkalmazandó. A rendelet 24. cikke (1) bekezdésének b) pontja értelmében az előrecsomagolt ökológiai termékek csomagolásán ettől az időponttól kezdve kötelező a közösségi logó feltüntetése. Az említett időpont előtt a közösségi logó használata fakultatív.

E javaslat célja a közösségi logó kötelezővé tételének elhalasztása mindaddig, amíg az új logó meg nem születik.

A késleltetés a következő előnyökkel járna:

- nem okozna zavart a fogyasztók körében a rövid időn belül megváltozó közösségi logó, valamint

- elkerülhető lenne a csomagolás és a nyomtatványok rövid időn belüli újratervezése kapcsán a piaci szereplőket sújtó pénzügyi teher.

A javaslat indoklása:

A közösségi logó újratervezése azért vált szükségessé, mert kiderült, hogy az ökológiai termékekre vonatkozó jelenlegi, a 2092/91/EGK tanácsi rendelet V. mellékletében előírt közösségi logó könnyen összetéveszthető más logókkal, nevezetesen az 1898/2006/EK és az 1216/2007/EK bizottsági rendeletben előírt minőségi termelést tanúsító közösségi logókkal (OFJ, OEM és HKT).

Annak érdekében, hogy a fogyasztók könnyen felismerjék a terméket, fontos a tájékoztató címkézést olyan megkülönböztető és tetszetős közösségi logóval biztosítani, amely utal az ökológiai termelésre, és egyértelműen azonosítja a terméket.

Az új közösségi logó széles körben való elfogadtatása érdekében a közvéleményt is be kell vonni a logó kidolgozásába. E célból 2008 júliusában – az ökológiai termelést népszerűsítő kampány keretében – nyilvános pályázat meghirdetésére kerül sor.

A kampány ideje három év, amely elegendő idő az európai szintű nyilvános internetes pályázat és a döntéshozatali folyamat lebonyolításához. A közösségi logó kötelező használatának bevezetését tehát 2010 közepére kellene halasztani.

2. KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT

A folyamat első lépéseként újra kell tervezni a logót, amiről a tagállamokkal és az érdekelt felekkel már több alkalommal folyt megbeszélés. A résztvevők egyetértettek abban, hogy ehhez széleskörű nyilvános konzultációra van szükség, és a logóban lehetőség szerint kerülni kell bármilyen szöveg feltüntetését.

3. JOGI ELEMEK

A 834/2007/EK rendelet 42. cikke új bekezdéssel egészülne ki, amely kimondja, hogy a rendelet 24. cikke (1) bekezdésének b) és c) pontja 2010. július 1-jétől alkalmazandó.

Jogalap: az Európai Közösséget létrehozó szerződés 37. cikkének (2) bekezdése.

A javaslat megfelel az arányosság elvének.

4. EGYÉB

A javaslat a költségvetésre semmilyen hatással nem jár, az uniós költségvetés szempontjából következménye nincs.

Összefoglalva elmondható, hogy a javaslat egyszerű, és áttekinthetővé tenné az ökológiai ágazat európai piacát.

2008/0097 (CNS)

Javaslat:

A TANÁCS RENDELETE

az ökológiai termelésről és az ökológiai termékek címkézéséről szóló 834/2007/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikke (2) bekezdésére,

tekintettel a Bizottság javaslatára,

tekintettel az Európai Parlament véleményére[1],

mivel:

1. A 834/2007/EK tanácsi rendelet[2] szabályokat vezetett be az ökológiai termékek kötelező jelölésére, és ezen belül a rendelet 24. cikke (1) bekezdésének b) pontja kitér a közösségi logó 2009. január 1-jétől előrecsomagolt élelmiszereken való használatára.

2. A 331/2000/EK bizottsági rendelettel[3] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendelet[4] V. melléklete alapján alkalmazott közösségi logó könnyen összetéveszthetőnek bizonyult a következő logókkal: a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet végrehajtására vonatkozó részletes szabályok megállapításáról szóló, 2006. december 14-i 1898/2006/EK bizottsági rendelet[5] alapján az oltalom alatt álló földrajzi jelzések és eredetmegjelölések esetén alkalmazott logóval és a hagyományos különleges terméknek minősülő mezőgazdasági termékekről és élelmiszerekről szóló 509/2006/EK tanácsi rendelet végrehajtására vonatkozó részletes szabályok megállapításáról szóló, 2007. október 18-i 1216/2007/EK bizottsági rendeletben[6] meghatározott hagyományos különleges termék esetén alkalmazott logóval.

3. Annak érdekében, hogy a fogyasztók könnyen felismerjék a terméket, fontos olyan megkülönböztető és tetszetős közösségi logóval biztosítani a tájékoztató címkézést, amely utal az ökológiai termelésre, és egyértelműen azonosítja a terméket. A közösségi logó kidolgozásához és közvéleménnyel való megismertetéséhez megfelelő időre van szükség.

4. Annak érdekében, hogy emiatt a piaci szereplőkre ne háruljon semmilyen felesleges pénzügyi és szervezési teher, a közösségi logó kötelező használatát mindaddig el kell halasztani, amíg az új közösségi logó el nem készül. A piaci szereplők ugyanakkor önkéntesen továbbra is használhatják a 2092/91/EGK tanácsi rendelet V. mellékletében meghatározott jelenlegi logót.

5. A 834/2007/EK rendeletet tehát ennek megfelelően módosítani kell,

ELFOGADTA EZT A RENDELETET:

1. cikk

A 834/2007/EK rendelet 42. cikke a következő, negyedik bekezdéssel egészül ki:

„A 24. cikk (1) bekezdésének b) és c) pontját azonban 2010. július 1-től kell alkalmazni.”

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

a Tanács részéről

az elnök

[1] 2008. XXX-i vélemény (a Hivatalos Lapban még nem jelent meg).

[2] HL L 189., 2007.7.20., 1. o.

[3] HL L 48., 2000.2.19., 1. o.

[4] HL L 198., 1991.7.22., 1. o. A legutóbb a 123/2008/EK bizottsági rendelettel (HL L 38., 2008.2.13., 3. o.) módosított rendelet.

[5] HL L 369., 2006.12.23., 1. o.

[6] HL L 275., 2007.10.19., 3. o.